ARBEJDSMILJØ 2010

SYGDOM

– HVAD SÅ..?



Indhold

Formålet med denne lille folder er oplysning om, hvad der sættes i værk særligt ved langtidssygdom. Flere lærere har følt sig foruroligede og usikre, når f.eks. arbejdsgiver og job- center henvender sig ved længere tids sygdom.

Udgangspunktet er, at man i Mariagerfjord Kommune har en sygdomspolitik, hvor målet er gennem en aktiv og tidlig indsats at fastholde sygdomsramte medarbejdere, så vidt det er muligt. Denne sygdomspolitik bliver revideret i 2010, så der kan ske ændringer i procedurer. I så fald bliver du orienteret via din TR (tillidsrepræsentant) /AMR (arbejdsmiljørepræsentant) – tidligere SIR (sikkerhedsrepræsentant)

**Læs her, hvad du kan forvente.**

Kort sygefravær:

Du melder dig syg efter gældende regler på din arbejdsplads.

Det skal bemærkes, at medarbejderen ikke har pligt til at oplyse om sygdommens art eller forventede varighed, men det forventes, at medarbejdere under hensynet til arbejdspladsens tilrettelæggelse og i loyalitet overfor kolleger oplyser sygdommens forventede varighed, så vidt det er muligt.

Du ”passer” din sygdom evt. i samråd med lægen, du bliver rask og genoptager dit arbejde.

Dog er det muligt, at din leder kontakter dig efter en uges fravær for at høre, hvordan det går.

Hvis du ofte har **kortere fravær**, har din leder pligt til at indkalde dig til samtale. Formålet med samtalen er at aftale en handleplan, der kan nedbringe sygefraværet. Både leder og medarbejder skal underskrive aftalen.   
Du må gerne have en kollega eller din tillidsrepræsentant med til samtalen.

Længerevarende sygefravær:

Længerevarende fravær defineres som over 14 dages fravær.

Fastholdelsessamtale / Omsorgssamtale

Efter 14 dages sygdom indkalder din leder dig til en fastholdelsessamtale.

Formålet er at finde ud af hvordan du kan komme tilbage i arbejde. Hvis dit fravær fx skyldes belastende arbejdsforhold, skal du måske tilbydes et mindre belastende arbejdsområde. Du må gerne have en kollega eller din tillidsrepræsentant med til samtalen. Du og din leder skal aftale både det videre forløb og opfølgningssamtaler. I skal underskrive aftalen.

Oplysningsskema

Efter ca. 4 uger får du et skema, som du skal udfylde og returnere inden 8 dage. Formålet er, at din hjemkommune kan vurdere sygdommens karakter, og om der er behov for opfølgningssamtaler hver 4. eller 8. uge. Bopælskommunen har ret til oplysninger om årsag til sygdommen og kan indhente lægeoplysninger.

Fastholdelsessamtale - fastholdelsesplan

Hvis fraværet skønnes at vare mere end 8 uger, kan du fremsætte ønske om, at der udarbejdes en fastholdelsesplan, som beskriver hvordan du evt. kan vende tilbage til jobbet helt eller delvist.

Planen udarbejdes i fællesskab mellem dig og din leder. Du kan evt. bruge din TR som bisidder.

Hvis der laves en plan, skal den medbringes til opfølgningssamtalen i jobcenteret i din kommune.

Dokumentation af sygefravær - Mulighedserklæring

Sygdom skal på forlangende fra arbejdsgiveren dokumenteres ved ”Mulighedserklæring ved tidsbegrænsede helbredsmæssige problemer med at varetage arbejdet” til bopæls-kommunens jobcenter.

Mulighedserklæringen erstatter ”lægeattesten”

Arbejdsgiver og jobcenter skal skriftligt anmode om erklæringerne, hvorved egenbetaling undgås. Du skal altid svare på fremsendte anmodninger/erklæringer til tiden – søg evt. hjælp hos din tillidsrepræsentant eller hos MFL.

Opfølgningssamtale på jobcenteret

På baggrund af oplysningsskemaet og evt. fastholdelsesplan, vurderes i opfølgningssamtalen på jobcenteret

1. om tilbagevenden er umiddelbart forestående (fx efter et brækket ben)

2) om der er risiko for langvarigt sygeforløb og risiko i forhold til arbejdsevnen (fx

stress)

3) om lidelsen eller sygdommen medfører længerevarende sygeforløb (klar diagno-

se fx kræft)

På baggrund af ovenstående beslutter jobcenteret, hvor ofte der skal holdes opfølgningssamtaler

* ved 1) første gang inden udgangen af 8.uge, anden gang inden 3 måneder og

herefter senest hver 3. måned

* ved 2) første gang inden udgangen af 8.uge og herefter mindst hver 4. uge
* ved 3) første gang inden udgangen af 8.uge anden gang inden 3 måneder og

herefter senest hver 3. måned

Retten til sygedagpenge bortfalder, hvis:

* den sygemeldte uden rimelig grund undlader at medvirke ved jobcenterets opfølgning
* den sygemeldte mod lægens opfordring afviser at lade sig indlægge eller modtage behandling, eller afviser at deltage i optræning for at genvinde arbejdsevnen
* den sygemeldte ved sin adfærd forhaler helbredelsen

Kontakt med arbejdspladsen

Ved længere tids sygefravær har de fleste behov for at holde kontakt med arbejds- pladsen i en eller anden udstrækning. Kommunen/skolen har formuleret en sygdoms-politik/fraværspolitik på området. Kontakt din tillidsrepræsentant eller din arbejdsmiljørepræsentant (AMR), så får du klarlagt proceduren i kommunen og på din skole.

Kontakt Mariagerfjord Lærerkreds ved længerevarende   
sygdom

Kontakt hellere Mariagerfjord Lærerkreds (MFL) en gang for meget end en gang for lidt og gerne tidligt i forløbet. MFL kan give mere præcise svar på, hvordan du er stillet i den specifikke situation med hensyn til fraværssamtaler og opfølgning herpå. Det kan give dig et bedre overblik over proceduren ud fra din konkrete situation.

Sygdom indtil videre

Du kan desværre blive så syg, at arbejdet ikke umiddelbart kan genoptages. Når du er sygemeldt i længere tid, er det sygdommen, der giver anledning til størst bekymring. Men alle de mange spørgsmål, om hvad der sker med arbejde, ansættelse og indtægts- grundlag, kan give anledning til yderligere bekymring. Derfor er det vigtigt, at du altid kontakter MFL.

Samtaler ved psykiske problemer

Mariagerfjord Kommune tilbyder samtaler via HR afdelingen. Hvis HR-afdelingen skønner det nødvendigt, kan der henvises til psykologsamtaler(max.5).

Henvisning til HR-afdelingen (97 11 30 51 eller 29 16 57 86) sker via skoleledelsen.

DLF’s rådgivning kan bevilge psykologhjælp efter aftale. Ring 33 69 63 00. Spørg efter Rådgivningen.

Sygdom i dine ferieperioder

Hvis du er sygemeldt i dine aftalte ferieperioder, skal du, inden ferien starter, kontakte din tillidsrepræsentant/ MFL, som vil være dig behjælpelig i forhold til din sygemelding til arbejdsgiver.

Arbejdsskade

Skyldes sygefraværet en arbejdsskade eller arbejdsbetinget lidelse, skal der ske anmeldelse. Kontakt derfor din AMR/SIR. Arbejdsgiveren har pligt til at anmelde arbejdsulykker, mens din læge har pligt til at anmelde arbejdsbetingede lidelser. Anmeldelsen kan også foretages af tandlægen, lærerforeningen eller den tilskadekomne selv. **HUSK** altid at få kopi af arbejdsskadeanmeldelsen og henvend dig til MFL, som registrerer arbejdsskaden og hjælper dig i sagsforløbet. Få en folder hos din AMR herom.

Genoptagelse af arbejdet

I forlængelse af længerevarende sygefravær er der mulighed for at starte på nedsat tid med fuld løn i en på forhånd aftalt tidsperiode. Dette aftales mellem lægen, arbejdsgiver, job- center, MFL og medarbejder.

Hvis man ikke bliver helt rask igen

Jobcentret skal ved længere fravær udarbejde en resurseplan og handlingsplan. Der kan blive tale om hjælp til at blive omskolet til andet arbejde, løntilskud til nedsat arbejds- tid, § 56-aftale eller social pension. Herunder hører job på særlige vilkår, hvor arbejds- betingelserne aftales konkret for den enkelte medarbejder. Job på særlige vilkår(f.eks. fleksjob, skånejob) er underlagt rammeaftalen om det sociale kapitel. Det betyder, at der kan være nogle konsekvenser løn og pensionsmæssigt. MFL skal derfor altid inddrages, når der aftales job på særlige vilkår.

Afsked på grund af sygdom

Arbejdsgiveren kan indlede en sygeafskedigelsessag, når der skønnes at være grund hertil. Der er forskel på vilkårene for tjenestemænd og overenskomstansatte, kontakt derfor altid MFL.

Søg ikke nedsat tid eller orlov – på grund af sygdom

Nogle vælger at søge nedsat tid eller orlov uden løn under sygdom. Det er ikke en løsning MFL umiddelbart kan anbefale – bl.a. grundet ringere pensionsvilkår. ***Kontakt derfor altid MFL inden du tager sådanne skridt, måske kan vi finde en bedre løsning.***

Kontakt

Henvend dig altid til Mariagerfjord Lærerkreds ved længerevarende eller kronisk sygdom, så kan du få overblik og tryghed ved din situation.

